**DRINGUEN LES CAMPANES**

Dringuen les campanes

per serres i planes:

és Pasqua florida,

curulla de vida.

El sac gemegaire

l’esperit enlaira,

la manxa borrega

batega i batega.

Al so de la gralla

la mainada balla

i amb el bufacanyes

la tristesa enganyes.

L’antiga dolçaina

les penes amaina,

les grosses timbales

al món donen ales.

Treu la xeremia

que avui és gran dia,

porta la trompeta

i la pandereta.

Curulla de vida,

és Pasqua florida:

per serres i planes

dringuen les campanes!

(Pasqua 2023)